《五言送许当通判泉州》
宋代·沈遘

我昔温陵行，始初得许侯。温陵故佳胜，况从吉士游。

日月虽无故，所乐良绸缪。归来十载间，再见朝王州。

故人重相遇，尊酒更劝酬。欢意我已衰，壮心君益遒。

君颜反更少，我但未白头。乃知中都劳，岂若江湖优。

嗟哉石渠客，有似鱼被钩。何不断去之，未知所从流。

羡君翩然归，春风帆画舟。锦衣乡治中，弩矢驱道周。

旧庐何光辉，高堂荐甘羞。仕者固应尔，自馀信悠悠。

送君喜宁已，顾我愧莫收。幸君谢友朋，我志无所求。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。